กสิกรไม่หวั่นหั่นเครดิตญี่ปุ่น
2กองทุนมีเอี่ยวไม่ถูกกระทบไอเอ็นจีตั้งกองทุนซื้อหุ้นไทย
28 พ.ค. 2555

2กองทุนมีเอี่ยวไม่ถูกกระทบไอเอ็นจีตั้งกองทุนซื้อหุ้นไทย
บลจ.กสิกรไทย เผยญี่ปุ่นถูกหั่นเครดิตไม่กระทบ 2 กองทุน เหตุลงทุนน้อย มองเศรษฐกิจญี่ปุ่นแกร่ง มีเงินคืนหนี้
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ฟิทช์ปรับลดอันดับความน่าเชื่อถือระยะยาวของญี่ปุ่นจาก AA มาสู่ A+ และยังคงมีมุมมองเป็น “เชิงลบ” เป็นผลมาจากหนี้สาธารณะของญี่ปุ่นอยู่ระดับสูง ไม่ได้ส่งผลกระทบโดยตรงต่อกองทุนของ บลจ.กสิกรไทย และเชื่อว่าจะไม่มีผลต่อแนวโน้มการลงทุนมากนัก เนื่องจากเศรษฐกิจญี่ปุ่นแข็งแกร่ง มีความสามารถคืนหนี้
ปัจจุบัน บลจ.กสิกรไทย มีกองทุนที่ลงทุนในตราสารหนี้ประเทศญี่ปุ่นหรืออ้างอิงกับญี่ปุ่น 2 กองทุน โดยกองทุนเปิดเค สมาร์ท เอฟทีดี 3 ปี เอ (KSFTD3YA) ซึ่งจ่ายผลตอบแทนและเงินต้นอ้างอิงกับความสามารถในการชำระหนี้ของรัฐบาล 5 ประเทศ ได้แก่ ไทย ออสเตรเลีย มาเลเซีย เกาหลีใต้ รวมทั้งญี่ปุ่น ยังไม่ได้รับผลกระทบ เนื่องจากการปรับลดอันดับความน่าเชื่อถือไม่ถือเป็นการผิดนัดชำระหนี้ 
นอกจากนี้ อันดับความน่าเชื่อถือของผู้ออกตราสาร FTD ที่กองทุนลงทุนอยู่ คือ Barclays Bank, Bank of America, Standard Chartered และ UBS ยังได้รับการจัดอันดับความน่าเชื่อถือจากฟิทช์ที่ระดับ A, A, AA และ A ตามลำดับ ยังไม่มีแนวโน้มการผิดนัดชำระหนี้ 
ด้านผลตอบแทนของกองทุนได้ป้องกันความเสี่ยงจากอัตราแลกเปลี่ยนทั้งจำนวน และที่ผ่านมากองทุนจ่ายผลตอบแทนไปแล้ว 3 ครั้ง 
สำหรับกองทุนเปิดเค โกลบอล แอลโลเคชั่น (KGA) มีสัดส่วนการลงทุนในหุ้นญี่ปุ่นเพียง 6.20% และตราสารหนี้พันธบัตรรัฐบาลญี่ปุ่นเพียง 0.20% จึงไม่ได้รับผลกระทบทางตรงจากการลดเครดิตครั้งนี้ 
ด้านนายจุมพล สายมาลา ประธานเจ้าหน้าที่บริหาร บลจ.ไอเอ็นจี (ประเทศไทย) เปิดเผยว่า บริษัทเตรียมเสนอขายกองทุนเปิดไอเอ็นจี ไทย ทริกเกอร์ 10% (5) เน้นลงทุนหุ้นพื้นฐานและมีแนวโน้มการเติบโตสูง โดยเน้นการใช้เทคนิคการเข้าออกตลาดในจังหวะที่เหมาะสม เพื่อสร้างผลตอบแทนตามเป้าหมาย 10% ซึ่งจุดเด่นที่เป็นกองทุนผสมจึงมีความยืดหยุ่นสูง
“หุ้นไทยยังถูกมีสัดส่วนราคาต่อกำไรต่อหุ้น (พี/อี) อยู่ที่ 11 ต่ำ เมื่อเทียบกับหุ้นภูมิภาคอยู่ที่ 13.2 เท่าและสำนักวิจัยหลายแห่งปรับเพิ่มเป้าดัชนีหุ้นปีนี้สู่ 1,300-1,350 จุด ซึ่งยังมีส่วนต่างอีก 15-20%” นายจุมพล กล่าว